
A palesztin államiság kérdőjelei az "arab tavasz" fényében

A palesztin-izraeli konfliktus több évtizede a nemzetközi politika egy kitüntetett kérdése. Fontossága abban rejlik, hogy a közel-keleti rendezés nem képzelhető el, ennek a konfliktusnak a lezárása nélkül, Izrael nem lehet a Közel-Kelet integráns része. Bár a konfliktus kirobbanása óta folyamatosan a kétállamos megoldás szerepel a napirenden, máig se alakult meg a palesztin állam.
 
Az „arab tavasz” eseményei nagyban hatottak mindkét oldal lehetőségeire. Izrael, a Gázai háború miatt elkezdődő, térségbeli elszigetelődése, az elmúlt év során teljesen betetőződött. A palesztin félnek pedig szembe kellett néznie azzal, hogy az „arab tavasz” miatt lekerült róluk a reflektorfény, amit Abbász ENSZ beadványa csak időlegesen tudta újra a palesztin kérdésre irányítani.
 
Mind az izraeli, mind a palesztin belpolitika utóbbi két éve rendkívül viharos volt, az ebből adódó kérdéseket is körüljárom a dolgozatomban. Az izraelieket az iráni kérdés foglalkoztatja leginkább, illetve a közelgő választások. Felmerül a kérdés, hogy Izrael számára miért fontosabb az iráni kérdés, mint a palesztin, illetve, hogy a Netanjahu-Lieberman tandem esetleges újraválasztása mit jelent a palesztinokkal folytatandó béketárgyalások kérdésében? A palesztin belpolitikára nagy hatást gyakorolt az „arab tavasz”, az itt felmerülő két legfontosabb kérdés, hogy mennyire életképes a Fatah és a Hamász közötti kiegyezés, illetve, hogy Abbász, sorozatos kudarcai ellenére, meddig tudja még megőrizni a hatalmát?
 
Dolgozatomban rámutatok, hogy a békefolyamat újraindulásának az elmaradása immár azzal fenyeget, hogy a kétállamos megoldás végleg lekerül az asztalról, ami immár Izraelt sújtaná leginkább.



